ጌታ የማዳን ሥራውን ፈጽሞ በክብር ወደ ሰማይ ካረገ በኋላ በእግዚአብሔር ቀኝ ተቀምጧል፡፡ በዚያ የተቀመጠው በክብር እንጂ በዚህ ምድር እንደ ነበረው ዝቅ ብሎ አይደለም፡፡ ቢሆንም ዛሬም ፍጹም አምላክ፥ ፍጹም ሰው ነው፡፡ በዚያ የሚገኘውም አንድ ጊዜ በፈጸመው የማዳን ሥራው አምነው በእርሱ በኩል ለሚመጡት የመዳናቸው ምክንያት ሆኖ ነው፡፡ ይህን ሲያስረዳ የዕብራውያኑ ጸሓፊ እንዲህ ብሏል፤ "እርሱም በሥጋው ወራት ከሞት ሊያድነው ወደሚችል ከብርቱ ጩኸትና ከእንባ ጋር ጸሎትንና ምልጃን አቀረበ፥ እግዚአብሔርንም ስለ መፍራቱ ተሰማለት … ከተፈጸመም በኋላ በእግዚአብሔር እንደ መልከ ጼዴቅ ሹመት ሊቀ ካህናት ተብሎ ስለ ተጠራ፥ ለሚታዘዙለት ሁሉ የዘላለም መዳን ምክንያት ሆነላቸው" (ዕብ. 5፥7-10)፡፡
